ועדת החינוך, התרבות והספורט, כנסת 17, פרוטוקול מספר 51, 2006-08-15 10:00

אורית נוקד: הנושא שלנו הוא תשלומי הורים שאושרו בישיבה הקודמת, אבל הוועדה התנתה את האישור שלה בכך שהקרן למלגות לתלמידים מעוטי יכולת תוכפל.

אורית נוקד: עד היום אנחנו יודעים ששרת החינוך הגדילה את תקציב הקרן והעמידה אותו על סך של 46 מיליון ולעומת זאת, היתה אמירה או התחייבות מצד יושב-ראש הקואליציה, שהוא ידאג להשלים לסכום של 92 מיליון ונכון להיום אני יכולה לומר לכם שאין בפניי שום מסמך שמאשר את ההתחייבות הזו על-ידי האוצר.

אורית נוקד: אולי נמצא פה מישהו מהאוצר?

אורית נוקד: חשוב לי בכל-זאת לדעת, אולי בכל-זאת, למרות ובשל המצב, אולי בכל-זאת.

אורית נוקד: רציתי לשאול מה עמדת האוצר לגבי ההצעה של חבר הכנסת אביגדור יצחקי, להכפיל את התקציב של הקרן.

ריקי ארמן: משרד האוצר נתן לשנת תשס"ז 25 מיליון שקלים עבור הקרן הייעודית לתשלומי הורים וזה הסכום שאנחנו נותנים ומכירים.

אורית נוקד: זאת אומרת, אני מבינה שהתשובה היא שלילית.

ריקי ארמן: שלילית.

אורית נוקד: אז בנסיבות האלה אני חושבת שפשוט אדחה את הדיון לישיבה הבאה שתתקיים.

אורית נוקד: אני רוצה לשמוע קודם את חברי הכנסת.

זבולון אורלב: האופוזיציה הצביעה בפעם הקודמת נגד ההצעה הזאת, ההצעה שעברה ברוב לא גדול.

זבולון אורלב: התנאי היה תנאי מפורש שיושב-ראש הוועדה יקבל הודעה בכתב שהקרן הזאת, אגב למיטב ידיעתי זה צריך להיות 100 מיליון ולא 92, אבל צריך לראות בפרוטוקולים.

זבולון אורלב: אני מקבל, מה שסוכם – סוכם.

זבולון אורלב: לאורך כל הדרך שאלתי את יושב-ראש הוועדה, הוא ענה לי ביושר רב ובהגינות רבה שלא התקבלה התחייבות ובנתונים האלה אין בכוונתו לאשר את התשלומים.

זבולון אורלב: לכן אני חושב שאם עבר כל-כך הרבה זמן, אי-אפשר לשגע את המערכת.

זבולון אורלב: הרשויות צריכות לדעת, הבעלויות צריכות לדעת, מנהלי בתי-הספר, כולם צריכים לדעת ומוטב שהם ידעו את המצב לאשורו היום מאשר יתסכלו אותם וצריך לדעתי לקיים הצבעה כדי שהמערכת תדע את המציאות כמו שהיא.

רונית תירוש: אני מציעה רוויזיה.

אברהם צרצור: אני מצטרף לדבריו של חבר הכנסת אורלב.

אברהם צרצור: אנחנו שבועיים לפני פתיחת שנת הלימודים, אני חושב שהגיע הזמן שאנחנו צריכים לסיים את הדיון ולא להגיע למצב,

קריאה: אני מבקש שאם יש בקשה לרוויזיה, לקיים את הרוויזיה תוך רבע שעה.

מיכל לוצקי: כן, אני רוצה להסביר את המצב המשפטי, זה רוויזיה.

מיכל לוצקי: ההצבעה היא על רוויזיה.

מיכל לוצקי: היתה הצבעה.

קריאה: בנושא ביטוח התלמידים, לא ניתן להתחיל את שנת הלימודים בלי הסדרת הביטוח.

זבולון אורלב: נכון, שהממשלה תשלם את הכסף עבור הביטוח.

זבולון אורלב: אנחנו לא מבקשים, שלא תהיינה אי-הבנות, אנחנו לא רוצים חס וחלילה לבטל טיולים או סל תרבות או ביטוח תלמידים, אנחנו רק דורשים שהממשלה תשלם את המס הרגרסיבי הנוראי הזה וכבר אמרנו בפעם הקודמת, ציטט ד"ר קדמן מה אמרה שרת החינוך על התשלומים האלה, זה הדבר החמור ביותר, הגרוע ביותר, על ההורים.

זבולון אורלב: זה מה שאנחנו מבקשים.

זבולון אורלב: יהיה לזה תקציב, הכנסת היא קובעת.

זבולון אורלב: אם הכנסת תקבע שזה מה שצריך להיות אז זה מה שיהיה פה, לא הממשלה קובעת, הכנסת קובעת בענייני תקציב.

זבולון אורלב: המחוקק נתן את הסמכות הזאת לוועדת החינוך והתרבות וידע למה הוא נותן את הכוח הזה לוועדת החינוך.

זבולון אורלב: האוצר יהיה חייב לעשות את זה.

זבולון אורלב: האוצר לא מנהל את המדינה.

קריאה: האוצר נימק את אי-התשובה שלו?

זבולון אורלב: אל תעליבי את נציגת האוצר, היא יודעת בדיוק, היא שאלה, היא מוסמכת להודיע.

זבולון אורלב: גבירתי.

זבולון אורלב: מוסמכת להודיע.

אורית נוקד: אנחנו בשלב הזה ממשיכים בישיבה, אני אקבל החלטה קצת יותר מאוחר.

רונית תירוש: אני בהחלט בעד הגדלת תקציב הקרן למלגות ואני בעד כל התהליך שחבר הכנסת אורלב ממליץ עליו, עד אפילו בג"צ, אבל מאחר וזה ייקח זמן ואני צופה שהאוצר לא ייתן יותר ממה שכרגע הציעו ואנחנו נלך עם התהליך הזה רחוק עד בג"צ, בכל זאת שנת הלימודים עומדת להיפתח ואי-אפשר לפתוח שנת לימודים בלי ביטוח של התלמידים ולכן אני מציעה כן להחריג רק את נושא הביטוח,

קריאה: לשנת הכספים הנוכחית, לארבעה חודשים.

רונית תירוש: בסדר, אני מסכימה.

רונית תירוש: רק כדי לאפשר את הפתיחה ואנחנו בהליך נגיע עד בג"צ, לגבי שאר התשלומים.

רונית תירוש: אבל שביטוח תלמידים יהיה ואפשר יהיה לפתוח שנית ולהזכיר לשרת החינוך שאפילו את זה היא לא הסכימה בפעם שעברה לעשות, כשביקשתי.

זבולון אורלב: אני רוצה להזכיר, הואיל ולא היית בישיבה הקודמת, מה שאנחנו הצענו בפעם הקודמת לאשר את תשלומי ההורים בכפוף לכך שיש 100 מיליון לשנת הכספים הנוכחית, לארבעה חודשים.

זבולון אורלב: כי תקציב 2007 עדיין לא נקבע.

זבולון אורלב: אנחנו אומרים בהצעתנו, אנחנו לא רוצים עדיין לשבש את פתיחת שנת הלימודים.

זבולון אורלב: אנחנו רוצים לתקן את ההצעה הזאת לאור המצב שבצפון גם בארבעה החודשים הראשונים לא ייגבו.

זבולון אורלב: אבל זאת היתה הצעתנו, אנחנו לא רוצים לשבש את פתיחת השנה, אבל הצעתנו לא התקבלה.

אריה לוקר: אני מבקש פה מחברי הוועדה קצת להיות יותר מציאותיים.

אריה לוקר: נכון שאנחנו הראשונים שנשמח להגדיל את המלגות על-מנת לעזור למשפחות, נכון שמשרד החינוך עדיין לא הוציא את החוזר, אבל אנחנו חיים היום בעולם, במדינה, שאפילו המלחמה האחרונה שעברנו נוהלה על-ידי התקשורת והתקשורת הודיעה לכל הציבור שהוועדה אישרה בשמונה נגד שישה והדבר הזה פורסם לכל המנהלים ובצורה כזאת התכוננו לשנת הלימודים הבאה.

רונית תירוש: שלחתם כבר דפי תשלום?

אריה לוקר: כן.

אריה לוקר: ולכן אני בעד ההצעה של חבר הכנסת זבולון אורלב, וגם הוא הדגיש בדברים שלו ותתקן אותי אם אני לא צודק, שהתוספת היתה אמורה לבוא בתקציב 07.

אריה לוקר: בואו נאשר את זה עד סיום שנת הלימודים ותדאגו להגדיל את התקציב.

אריה לוקר: לאשר לארבעה חודשים ונגדיל.

אריה לוקר: אנחנו עברנו מלחמה, בואו ניתן לבית-הספר להתחיל לעבוד, לכולם, כולם עברו, לכולם היו אחים, לכולם היה משפחה, ונתקן את זה בישיבות הבאות, נגדיל את התקציב לקראת שנת 2007.

זבולון אורלב: זה בתנאי גם שיש את ה- 100 מיליון.

רונית תירוש: רק עם ה- 100 מיליון, אי-אפשר לעשות תשלומי הורים רק לארבעה חודשים, זה לא הולך.

זבולון אורלב: לא, אמרנו, מי שיוצא לטיול,

רונית תירוש: לא משנה.

רונית תירוש: כל עוד אין 100 מיליון, אנחנו לא מסכימים.

רונית תירוש: אבל אני מציעה להחריג את הביטוח.

רונית תירוש: שזה 27 שקלים?

רונית תירוש: כמה זה?

רונית תירוש: 32.

רונית תירוש: איפה משרד החינוך?

רונית תירוש: למה לא שומעים את קולם?

רונית תירוש: זה לא מספיק חשוב שהמשרד יגיד, שהמשרד יתחייב כמו שאריה לוקר התחייב, כמו שאני התחייבתי?

רונית תירוש: חוצפה.

רונית תירוש: לא מעניין אותם.

רונית תירוש: אני מנכ"לית, הייתי מופיעה לישיבות תשלומי ההורים, מתחננת פה שייתנו לי.

רונית תירוש: אז אם המשרד לא איכפת לו ולא בא, אז מה אנחנו מתאמצים?

רונית תירוש: לא, באמת.

יצחק קדמן: אני מבקש מהוועדה לקבל החלטה חד-משמעית, כדי שלא יהיו בלבולים נוספים נוסח הבלבול שמר לוקר דיבר עליו.

יצחק קדמן: אני רוצה שיהיה ברור, לא נאמר בתקשורת שאושרו תשלומי הורים, גם אני יודע לקרוא עיתון.

יצחק קדמן: נאמר בדיוק מה שקרה, נאמר שתשלומי ההורים אושרו על תנאי והתנאי היה שתהיה קרן, השרה דיברה על 100 מיליון, אתה צודק, זה השרה דיברה על זה ואחר-כך דובר על 92 מיליון.

יצחק קדמן: התנאי הזה לא התקיים.

יצחק קדמן: מכיוון שהתנאי לא התקיים, גם האישור איננו קיים ואיננו בתוקף ולבי לבי על מנהלי בתי-ספר, אבל אם מישהו הוציא כבר עכשיו ומתחיל לגבות תשלומים, הוא עושה את זה שלא כחוק ולא על דעת הוועדה הזאת וצריך לתקן את הדברים בציבור כדי למנוע בלבול, למנוע גבייה בלתי חוקית.

יצחק קדמן: אני רוצה לומר לכם שבשטח נעשים דברים, פשוט לא נורמאליים.

יצחק קדמן: אנחנו קיבלנו מסמך שמשרד החינוך תחילה הכחיש אותו, על מקום שגובה אלפי שקלים וניתנה הנחה לתלמיד.

יצחק קדמן: ההנחה בשיעור 10% היתה שהתלמיד יעבוד בבית-הספר בחופש 41 שעות, כאילו שזה החלטה של בית-משפט על עבודות שירות.

יצחק קדמן: משרד החינוך הכחיש את זה, שלחתי להם את המכתב, ההנחה היא מותנית בעבודה התנדבותית של התלמיד של 41 שעות במהלך חופשת הקיץ.

יצחק קדמן: זה לא התנדבות, האיום שלא יקבלו הנחה.

יצחק קדמן: אני בעד התנדבות, מה, רק חלשים יעבדו?

רונית תירוש: 8,000 שקל גבייה?

יצחק קדמן: 11,000.

יצחק קדמן: אני אומר לכם, זה בלתי אפשרי, צריך להפסיק אחת ולתמיד.

יצחק קדמן: וגבירתי היושבת-ראש, סליחה, אני לא מציע הצעה קונקרטית מפני שאני לא רוצה לפגוע בבתי-ספר ולא במנהלים ולא בתלמידים.

יצחק קדמן: אי מציע שהוועדה תמליץ לפני ממשלת ישראל להחזיר את אחוז המע"מ שהיא החליטה משום מה.

יצחק קדמן: הכסף הזה יכול לממן את כל תשלומי ההורים למערכת החינוך.

רונית תירוש: אתמול הסבירו לנו, זה בלתי אפשרי.

יצחק קדמן: והשורה התחתונה, אני מתריע כבר 15 שנה, לא יעזור שום דבר, כל שנה נעמוד מחדש בסאגה הזאת, יש המלצות ועדת לנגרמן, תיישמו אותם.

רונית תירוש: השרה נגד זה.

יצחק קדמן: השרה נגד זה?

יצחק קדמן: הכנסת היא הריבון.

רונית תירוש: שרת החינוך מתנגדת, זה לא יעזור.

יצחק קדמן: אני אומר לכם שוב, אם לא יהפכו את המס הזה למס שמוטל על כל האוכלוסייה, פרוגרסיבי, לא יהיה פתרון.

יצחק קדמן: היום זה קנס פרוגרסיבי על הורים, החלש והחזק צריכים לשלם בדיוק אותו דבר.

רונית תירוש: רוויזיה.

קריאה: עוד לא היתה הצבעה, צריכה להיות הצבעה, אחר-כך רוויזיה.

קריאה: קודם צריכה להיות הצבעה.

מיכל לוצקי: אין דבר כזה הצבעה על תנאי, אין דבר כזה.

מיכל לוצקי: אנחנו אישרנו את התשלומים.

מיכל לוצקי: עכשיו, מכיוון, אני אסביר, אני אומרת – משפטית זה המצב.

מיכל לוצקי: כאשר הוועדה הצביעה על התשלומים, היא הצביעה, אין דבר כזה הצבעה על תנאי.

מיכל לוצקי: ההצבעה של חברי הכנסת היתה על סמך הבטחה שניתנה.

מיכל לוצקי: מכיוון שכבר אחרי הישיבה התחילו להגיע שמועות שההבטחה הזאת כנראה לא תתקיים, אני הוריתי, כיועצת משפטית, לא להוציא אישור פורמאלי על ההצבעה.

מיכל לוצקי: כל עוד לא מוציאים אישור פורמאלי, אפשר לעשות רוויזיה, זה המצב לפי התקנון.

מיכל לוצקי: אבל ההצבעה היא הצבעה.

זבולון אורלב: כל עוד גם אין התחייבות, אי-אפשר לגבות.

מיכל לוצקי: כי לא הוצאנו אישור, לא בגלל שההצבעה לא תקפה.

מיכל לוצקי: ההצבעה אישרה,

זבולון אורלב: אבל היושב-ראש יכול להוציא את האישור.

זבולון אורלב: אם הוא יוציא את האישור, למרות שההבטחה לא קוימה, הוא לא מקיים את החלטות הוועדה.

מיכל לוצקי: אבל מבחינת תקנון הכנסת אין דרך אחרת, מכיוון שהיתה הצבעה צריך להפוך את ההחלטה הקודמת באמצעות רוויזיה, אין דרך אחרת, אין דבר כזה הצבעה על תנאי.

זאב אלקין: בדיון שהיה אז, אני זוכר העמדה הרשמית, כרגע המנכ"ל לא נמצא, גם בדיון הקודם משרד החינוך הודיע כמעט בצורה חגיגית ורשמית שלא תהיה תוספת תקציב ולכן אני בתור מי שהצבעתי בעד, לא הסתפקתי בהבטחה בעל-פה, אלא דאגתי והקריאו את זה כהחלטה.

זאב אלקין: החלטת הוועדה היתה בנויה משני סעיפים, סעיף אחד זה תוספת לקרן, סעיף שני זה אישור תשלומי הורים.

מיכל לוצקי: מה שקורה בדרך-כלל, מצב תקין זה כשהממשלה, נציג של הממשלה בא ומתחייב לפרוטוקול שדבר הולך לקרות,

זאב אלקין: שם נציג ממשלה התחייב שזה לא הולך לקרות.

מיכל לוצקי: חברי הכנסת הסתמכו על הבטחה, הבטחה שניתנה.

זאב אלקין: לא, חברי הכנסת קיבלו החלטה, זה הופיע כסעיף ראשון בהחלטה, דרישה להוסיף את התוספת.

זאב אלקין: להתנות את האישור.

מיכל לוצקי: שוב אני מסבירה.

מיכל לוצקי: אין דבר כזה.

זאב אלקין: אז יכול להיות שיושב-ראש הוועדה טעה, כי זה מה שהוא הקריא.

מיכל לוצקי: שוב אני אומרת, ההצבעה של חברי הכנסת נסמכה על הבטחה.

מיכל לוצקי: במצב רגיל, כשניתנת הבטחה לפרוטוקול, חברי הכנסת, יש להם על מה להסתמך, הבטחה לא מופרת, בדרך-כלל.

מיכל לוצקי: זה מצב חריג.

זבולון אורלב: אני מציע, גם אם יש לנו דעות שונות, לשמוע את ההצעה של היועצת המשפטית.

זבולון אורלב: גם לי יש דעה שונה.

קריאה: ואז נעשה הצבעה על הביטוח.

קריאה: צריך להפוך את ההחלטה הקודמת שאישרה את כל התשלומים.

אורית נוקד: OK, אז רוויזיה.

אורית נוקד: מי בעד ביטול ההחלטה הקודמת?

מיכל לוצקי: הנושא עכשיו פתוח.

רונית תירוש: בואו ננמק, שמאחר ואנחנו, התנאי שהתנינו בהחלטה הקודמת לא מומש והאוצר לא הוסיף, לא הכפיל את הסכום הנמצא בקרן המלגות, אנחנו מבקשים, אני מבקשת להצביע נגד אישור התשלומים.

רונית תירוש: אומר שוב.

רונית תירוש: מאחר ובהחלטה הקודמת אנחנו התנינו את אישור התשלומים בהכפלה של הסכום הנמצא בקרן המלגות וזה לא מומש כי האוצר לא הוסיף את הסכום המבוקש, כפי שיושב-ראש הקואליציה הבטיח להביא, אני מבקשת לא לאשר את תשלומי ההורים לשנה הבאה.

רונית תירוש: המסר יעבור לאוצר, הנימוק יעבור כבר לאוצר.

רונית תירוש: אני עוד מבקשת להחריג מתשלומי ההורים את נושא תשלומי החובה בגין ביטוח תלמידים.

רונית תירוש: אפשר להכניס את זה ביחד, כהצבעה?

רונית תירוש: לא לאשר, למעט, להוציא ביטוח תלמידים.

רונית תירוש: זה עד 32 שקלים, ביטוח.

אורית נוקד: אני רוצה להציע, אנחנו נקלענו פה באמת לסיטואציה מורכבת, אני רוצה להציע הצעה.

אורית נוקד: אנחנו נאשר כרגע רק את כל מה שקשור לביטוחים, ביטוח תאונות אישיות לתלמידים, על-פי סעיף 6.ד.(1) לחוק לימוד חובה, ואני רוצה להציע את ההצעה.

אורית נוקד: אנחנו נאשר רק את זה ויתקיים דיון בנושא של תשלומי הורים, דיון נוסף.

אורית נוקד: אם אנחנו מאשרים, אנחנו מאשרים 32 מיליון שקלים.

קריאה: לקיים הצבעה אם אנחנו מצביעים היום או בשבוע הבא.

אורית נוקד: אני לא מעמידה את זה להצבעה.

אורית נוקד: ביקש חבר הכנסת אורלב לשמוע את עמדת היועצת המשפטית, היא תישמע ולאחר מכן אנחנו נצביע על ההצעה שהצעתי, אלא אם כן יהיו לה הערות.

מיכל לוצקי: כרגע כל הנושא של תשלומי ההורים פתוח, היתה רוויזיה, ההחלטה הקודמת בוטלה, הנושא עכשיו מונח שוב על שולחן הוועדה לדיון.

מיכל לוצקי: אפשר בעיקרון לאשר את כל התשלומים כמקשה אחת, אפשר גם להחליט לאשר חלק מהתשלומים, אין בעיה לעשות את זה, עשינו את זה בשנה שעברה.

קריאה: אפשר לא לאשר?

מיכל לוצקי: כמובן, זאת החלטה.

זבולון אורלב: אפשר אפשרות שלישית, לומר – לא יהיו תשלומי הורים בשנת תשס"ז למעט ביטוח תלמידים וזה מה שאני אציע.

מיכל לוצקי: זה לא מונע, אבל, משרת החינוך, להביא את זה עוד פעם.

זבולון אורלב: אבל יש החלטה שהיא גם לא תאפשר לרשויות ולבעלויות לגבות.

זבולון אורלב: זה Cut clear, העניין הוא ברור.

אורית נוקד: תחזור.

זבולון אורלב: ועדת החינוך והתרבות החליטה שלא לאשר תשלומי הורים בשנת הלימודים תשס"ז, למעט,

אורית נוקד: אני רוצה שההחלטה תהיה החלטה חיובית.

זבולון אורלב: אני מתקן.

זאב אלקין: יש שאלת הבהרה ליועצת המשפטית.

זאב אלקין: האם אנחנו רשאים להצביע רק על סעיף אחד בתוך התשלומים, בלי לקבוע עמדה כרגע לגבי התשלומים האחרים?

מיכל לוצקי: אני רק מזכירה שנושא ההזנה עדיין לא הגיע ואמור להגיע כנראה בשבוע הבא או משהו כזה, כך שבכל מקרה, יש גם משהו שכרגע לא מונח על השולחן ומצביעים על זה.

זבולון אורלב: העובדה המשפטית היא שבא משרד החינוך והתרבות, הניח לנו בקשה לאשר תשלומי רשות במערכת החינוך, תשלומי רשות ותשלומי חובה כי הביטוח הוא תשלום חובה.

זבולון אורלב: דייקתי בלשוני, הוא הניח עלינו בקשה.

זבולון אורלב: עכשיו, מה מחליטה הוועדה?

זבולון אורלב: הוועדה מחליטה לדחות את בקשת משרד החינוך לאשר תשלומי רשות ולאשר את תשלום החובה לביטוח תלמידים.

זבולון אורלב: אני רוצה לנמק, לשכנע, אני רוצה שנקבל החלטה פה אחד.

זבולון אורלב: אומרת היועצת המשפטית שלהחלטה הזאת אין משמעות חלוטה, כלומר בכל מקרה, יכולה שרת החינוך לחזור לוועדה מחר בבוקר ולבקש ממנה שתאשר תשלומים.

זבולון אורלב: כלומר, אם אתה דואג שבזה סתמנו את הגולל וגם אם יביאו 100 מיליון וגם אם יביאו 200 מיליון, אין לנו דרך חזרה – יש לנו דרך חזרה.

זבולון אורלב: אלא מה?

זבולון אורלב: ההחלטה הזאת תבהיר את המצב בשטח.

זבולון אורלב: מה קורה כרגע בשטח?

זבולון אורלב: גובים תשלומים, בגלל כל מיני ידיעות בתקשורת.

זבולון אורלב: אז ההודעה פה תהיה ברורה – לא גובים תשלומים.

זבולון אורלב: דחו את הבקשה, לא אמרתי לבטל, אלא דחו.

זבולון אורלב: דחו את הבקשה.

זבולון אורלב: אם תרצה השרה לבוא – תחזור אלינו.

רונית תירוש: זבולון, הנוסח מאוד ברור.

רונית תירוש: האם הנוסח הזה מקרין גם על חוסר אפשרות לגבות עבור תל"ן זאת אומרת הם יכולים לגבות תל"ן?

זבולון אורלב: כן, כי תל"ן לא צריכים אישור שלנו.

קריאה: אפשר לנסח הצעה סופית בעניין?

קריאה: החלטת הוועדה היא שלא גובים תשלומי הורים עד סוף תקציב 2006, להוציא ביטוח תלמידים.

קריאה: מקובל?

זבולון אורלב: אני מציע לך לא לומר שלא גובים אלא לומר שדחתה את בקשת משרד החינוך לגביית תשלומי רשות.

זבולון אורלב: נתחיל אחרת – הואיל והממשלה לא הציגה בפני הוועדה, סליחה, הואיל והממשלה לא עמדה בהבטחתה, אנחנו מנסים לנסח ביחד.

אורית נוקד: אני רוצה להיות מאוד ברורה.

אורית נוקד: או שאני מפזרת עכשיו את הישיבה, וגם לא יהיה ביטוח, או שמצביעים רק על ביטוח וחיובי.

אורית נוקד: גמרנו.

אורית נוקד: תראו, אני רוצה לקיים על זה הצבעה.

אורית נוקד: רונית, אני רוצה לשאול את רונית, אני רוצה לשאול אתכם, חברי הכנסת – מקובל עליכם מה שאני הצעתי?

אורית נוקד: אני לא רוצה כאן עכשיו ניסוחים שליליים.

אורית נוקד: אני באתי לישיבה הזאת כממלאת מקום, חשבתי שהדברים סגורים, הדברים לא סגורים ולכן אני יכולה רק לאשר את מה שבוודאות אני יודעת שהוא נכון וכרגע ממה ששמעתי, הדבר,

זבולון אורלב: התוצאה שתהיה זה שימשיך להיות בלגאן בשטח.

אורית נוקד: לא, יהיה דיון בשבוע הבא, כמו שאמרה היועצת המשפטית על ההזנה.

אורית נוקד: זה באמת לא קואליציה ולא אופוזיציה.

אורית נוקד: מה שאנחנו רוצים – רוצים את התוצאה הטובה ביותר ונראה לי שזה הדבר המוסכם.

אורית נוקד: זה חיובי.

אורית נוקד: אין לי שום בעיה מול אף אחד.

זבולון אורלב: אין עדיין אישור.

זאב אלקין: מבחינת הציבור זה מאוד מאוד פשוט.

זאב אלקין: אנחנו לפני חמש דקות הצבענו על רוויזיה וביטלנו את האישור הקודם, לכן מבחינת ההודעה, מאוד מאוד ברורה לציבור, האישור שהיה – בוטל.

זאב אלקין: זה דבר מאוד מאוד פשוט.

רונית תירוש: אפשר לדרוש ממשרד החינוך להוציא הבהרה שאין בכך משום אישור תשלומים.

זאב אלקין: אבל זה ברור.

זבולון אורלב: אני לאור ההערה של חבר הכנסת אלקין מציע שלושה חלקים, יירשם – א.

זבולון אורלב: הוועדה ביטלה, זאת עובדה, הוועדה ביטלה את החלטתה הקודמת ולכן אין אישור, ככה, נתחיל ככה – הואיל והממשלה לא עמדה בהבטחתה להגדלת,

אורית נוקד: אני לא חושבת שהממשלה, לא, לא הייתי כותבת.

אורית נוקד: לא קיבלנו את ההתחייבות להשלמת הסכום עד 92 מיליון שקל, בהתאם להחלטת הוועדה הקודמת.

זבולון אורלב: הואיל והוועדה לא קיבלה את ההתחייבות מן הממשלה להגדלת, להכפיל, התחייבות בכתב, להכפיל את קרן המלגות לסך 92 מיליון ש"ח, ביטלה הוועדה את אישורה מיום כך וכך, לגביית תשלומי הורים, נקודה.

זבולון אורלב: 2.

זבולון אורלב: הוועדה מאשרת את תשלום החובה בסך 32 ש"ח, עד 32 ש"ח, לביטוח תלמידים.

זבולון אורלב: 3.

זבולון אורלב: לאור האמור לעיל, אין לגבות תשלומי הורים.

אורית נוקד: אני מקריאה 3 – יתקיים דיון נוסף בהקדם.

זבולון אורלב: אולי לא, לא יודע.

אורית נוקד: היה ויתקיים דיון נוסף, ככל הנראה בשבוע הבא,

זבולון אורלב: אגב, מה שאתם עושים,

אורית נוקד: הוועדה אישרה רק את תשלום החובה.

מיכל לוצקי: ביטלה את החלטתה, החליטה לדון מחדש,

אורית נוקד: והחליטה לדון מחדש בנושא התשלומים.

אורית נוקד: זה בסדר, זה מדויק.

מיכל לוצקי: הרוויזיה בתקנון אומר בכל מקרה שיש רוב בוועדה הדורש לדון מחדש בהחלטה שנתקבלה בוועדה, יש לדון מחדש.

קריאה: דנו, היום.

מיכל לוצקי: מבחינת הניסוח.

זאב אלקין: לא גובים.

זאב אלקין: רק ביטוח.

אורית נוקד: חבר'ה, אולי לא צריך סעיף שלישי.

אורית נוקד: לא תמיד צריך.

רונית תירוש: אורית, אפשר להגיד, בסעיף השלישי, שהוועדה דורשת ממשרד החינוך להבהיר למנהלי מוסדות החינוך שאין להם אישור, אין להם, לעת עתה, אישור גביית תשלומי הורים.

רונית תירוש: להוציא ביטוח.

שמואל הלפרט: בעקבות המלחמה בצפון הוועדה ממליצה לשחרר את תושבי הצפון מתשלומי הורים.

איתן ויינרייך: אני מארגון הורים ארצי.

איתן ויינרייך: דבר חשוב לציין בנושא של הביטוח, על-פי התשלום בפועל, זאת אומרת עד 32, ועל-פי התשלום בפועל.

איתן ויינרייך: הועלו עוד טענות קשות לגבי יתר התשלומים, נושא של תל"ן ורכישה מרצון, מגמות וכן הלאה.

איתן ויינרייך: עד שזה לא יתברר, אני חושב שחלק גדול מההורים לא ישלם בכלל, עד שלא יהיה גם תיאום בנושא הזה.

איתן ויינרייך: משרד החינוך טען שיבוא ויצהיר ויודיע מה העקרונות שלו והוא לא הודיע, זה עוד לא יצא, לא פורסם.

איתן ויינרייך: דבר אחרון שאני מציע, אולי באמת אפשר לוועדה לקרוא גם כן כהחלטה, שאולי כל הילדים שלא יוכלו ללמוד בייחוד באזור הצפון, שיארגנו אותם לעבודות טכניות,

אורית נוקד: נקיים דיון נפרד על נושא הצפון.

זבולון אורלב: אם אפשר, אני לא יודע מתי יושב-הראש חוזר, זו היתה הצעה לסדר שלי שלא נתת לי, אני מבקש לקיים דיון דחוף על ההיערכות של הלימודים בצפון.

זבולון אורלב: אני בוועדת החינוך, מה זה מעניין אותי ועדת כספים.

רן ארז: באופן עקרוני, אני נגד תשלומי הורים.

רן ארז: מדינת ישראל, מכוח חוק חינוך חובה חינם צריכה לממן את הכל.

רן ארז: אבל היא מעבירה יותר ויותר מהאחריות שלה על כתפי ההורים ולא כל אחד ואחד מסוגל לשאת בזאת.

רן ארז: תפקידה של הוועדה באמת לאשר כמה שפחות כי למעשה צריך לתמוך כמה שיותר בחוק.

רן ארז: אבל מצד שני, מפני שמשרד החינוך לא מתקצב, בתי-הספר אינם מסוגלים לתפקד ואם מאשרים למשל עכשיו דבר מאוד חשוב, את תשלום הביטוח וזה דבר מחויב המציאות, מה לגבי ספרי לימוד?

רן ארז: ספרי לימוד.

רן ארז: אנחנו בעוד שבועיים צריכים להתחיל שנת לימודים ואין ספרי לימוד, כן, כן, לא צריך לשלם בשביל זה?

רן ארז: ולכן, אני מאוד חושב שאם אנחנו, אם מקבלים פה החלטה, ההחלטה הזאת צריכה לאפשר לבתי-הספר לתפקד או לפחות לגרום לכך שתהיה מערכת של אכיפה כי למעשה החלטות לחוד וביצוע בשטח לחוד ואנחנו מתחילים לראות במערכת החינוך אנרכיה ואמולסיה שכל אחד כישר בעיניו יעשה ואין אכיפה ואז למעשה הכל הופך להיות חוכא ואיתלולא ואלה שרוצים לכבד את החוק, הם אלה שסובלים, כי נוצרים פערים בין בתי-ספר שלא מכבדים את החוק ושמה נותנים יותר חינוך לבין אלה שמכבדים את החוק ושם לא מסוגלים לספק.

רן ארז: אז אני חושב שצריך לשקול לא רק את הביטוח אלא הדברים המחויבים ביותר ל- 1 בספטמבר, זה אל"ף.

רן ארז: ובי"ת, ליצור מנגנון של אכיפה.

רן ארז: כי מה שקורה בשטח זה דבר בלתי סביר, יש עמותות הורים עשירים שמוסיפים תקציב לבית-הספר באמצעות עמותות הורים.

רן ארז: זה יוצר פערים אדירים בין אלה שיש להם לבין אלה שאין להם.

רן ארז: האם זה מה שאנחנו רוצים?

רן ארז: ולכן, צריך לדאוג גם לצד של האכיפה ולחשב היטב היטב מה נחוץ לפתיחת שנת לימודים.

אורית נוקד: אנחנו לא נדון בזה.

תרצה רמון: אני מהאגף לבריאות השן.

תרצה רמון: אני חושבת שחשוב מאוד לכלול גם בהחלטה הזאת את האגרה לבריאות השן והטיפולים.

קריאה: אתם משלמים על זה.

תרצה רימון: אנחנו משלמים על השירות המניעתי שמדריכים בכיתות אבל לא לטיפולים.

זבולון אורלב: הגיע הזמן שתכניסו את זה לסל הבריאות.

תרצה רימון: בסדר, אנחנו רוצים להכניס את זה, רק התקציב שלנו הוא עשרה מיליון וזה לא מספיק לתת טיפול שיניים.

זבולון אורלב: אז לכי לממשלה שלך ותבקשי כסף.

זבולון אורלב: אל תבקשו כסף מהורים.

תרצה רימון: זה תשלום שהיה כל השנים, אין שום סיבה.

זבולון אורלב: זה אסון שזה היה כל השנים.

תרצה רימון: אבל זה תשלום עבור טיפולי שיניים.

תרצה רימון: אני מבינה שזה מעורר ויכוחים, אבל העניין הוא שאנחנו מדברים על טיפולי שיניים, לא מדברים על טיפול מניעתי שמשרד הבריאות נותן אותו ללא תשלום למועצות.

תרצה רימון: החלוקה בין התשלום של ההורים ומשרד הבריאות,

זבולון אורלב: שהממשלה תמצא את המקורות ולא מהכיס של ההורים.

נאדיה חילו: הדיון בעניין הזה, זה לא דיון ראשון, אבל בהבדל, וצריך לזכור את ההבדל היום, וזה מאוד חשוב, כי זה ברקע, כשהיה הדיון הראשון על הנושא הזה ואני השתתפתי גם בדיון שהיה, זה היה לפני המלחמה.

נאדיה חילו: המלחמה משאירה אותות על העורף ועל השטח ואני מדברת בכלל ועל הצפון בפרט.

נאדיה חילו: ברור לנו שהמצב בכלל, של התושבים ושל האזרחים, יהיה יותר קשה.

נאדיה חילו: זה אחד.

נאדיה חילו: שניים – גם ברור שגם התקציבים הממשלתיים יהיו הרבה פחות שזה מצריך גם אולי יותר מעטפת של רווחה ותמיכה וכל זה גם לעורף ולכן אני חושבת ההצעה של גבירתי, לאשר היום, למרות שהנושא של הספרים ויש עוד רשימה מאוד גדולה שאני יכולה למנות, שכולה חשובה לתפקוד של המערכת, אבל צריך אולי לתת חשיבה נוספת היום בהתחשב בתנאים החדשים שנוצרו ולעשות את האיזונים ולא להכביד הכבדת יתר גם על תשלומי ההורים.

נאדיה חילו: מצד שני, צריך לדעתי לבחון את המצב החדש, ולכן ההחלטה היום של לאשר רק סעיף אחד היא נדרשת היום גם מכורח המציאות החדשה כי צריך לקיים ישיבה נוספת, כפי שגבירתי הציעה, ולעשות דיון יותר מעמיק, גם בעקבות הקיצוצים, גם הצרכים הספציפיים אולי בצפון, אולי לעשות מערכת דיפרנציאלית.

נאדיה חילו: לכן, אני חושבת שצריך לקיים דיון.

אורית נוקד: לפני שאני רק מעמידה להצבעה את מה שהחלטנו, רשות הדיבור לנציג השלטון המקומי.

פיני קבלו: אני מצטרף ליושב-ראש ארגון המורים.

פיני קבלו: אנחנו חייבים, חייבים לאשר את תשלומי ההורים.

פיני קבלו: אני חושב שיש מספיק היום, לא, הכוונה שייצור בעיות עם פתיחת שנת הלימודים.

רונית תירוש: הוא לא אמר את זה, הוא אמר על ספרים.

פיני קבלו: הרשויות נמצאים אחרי מלחמה, הנושא הזה של אי-תשלומי הורים ייצור בעיות, ייצור לחצים עכשיו על הרשויות המקומיות.

פיני קבלו: ההורים ילחצו את הרשויות המקומיות בנושא של ספרים ולכן תמיד זה קורה ממש ברגע האחרון.

פיני קבלו: אם אפשר היה שהוועדה תסיים עוד השבוע, על-מנת להוריד הנחיות למנהלי בתי-הספר כי בסופו של דבר כל הלחץ נופל על הרשויות המקומיות ואנחנו עסוקים מאוד בשיקום אחרי המלחמה, בסיוע גם לרשויות הצפוניות שנמצאות וגם ברשויות הצפוניות ששם מנסים לאסוף את השברים.

אורית נוקד: תודה.

אורית נוקד: אני מביאה להצבעה את מה שהחלטנו.

אורית נוקד: חברים.

אורית נוקד: ועדת החינוך בישיבתה מיום, ואת אחר-כך תסתכלי, אולי זה היה ב- 3 ביולי, התנתה את אישורה, אישרה תשלומי הורים בהכפלת הקרן למלגות לתלמידים מעוטי יכולת שתעמוד על סכום של 92 מיליון ש"ח.

אורית נוקד: מאחר והסכום לקרן המלגות לא הוכפל ולא הגיע לסכום של 92 מיליון שקלים, ביטלה הוועדה את אישורה לגביית תשלומי הורים.

אורית נוקד: הוועדה מאשרת את תשלום החובה עד 32 ש"ח לתלמיד עבור ביטוח התלמידים.

קריאה: ורק אותו.

אורית נוקד: על-פי התשלום בפועל.

אורית נוקד: בלבד.

אורית נוקד: עד 32 שקלים.

אורית נוקד: משרד החינוך יבהיר למנהלי בתי-הספר, שאין לגבות תשלומי הורים כל עוד לא תהיה החלטה אחרת.

שמואל הלפרט: מבקש להוסיף גם את הסעיף שהוועדה ממליצה לשחרר את ילדי הצפון, בעקבות המלחמה.

אורית נוקד: אני לא מוסיפה את זה ותאמין לי שאני מסכימה עם מה שאתה אומר.

אורית נוקד: אני מעלה את זה להצבעה.

אורית נוקד: מי בעד?

אורית נוקד: פה אחד.

אורית נוקד: הצעה להחלטה: ועדת החינוך בישיבתה מיום 3 ביולי, התנתה את אישורה לתשלומי הורים בהכפלת הקרן למלגות לתלמידים מעוטי יכולת שתעמוד על סכום של 92 מיליון ש"ח.

אורית נוקד: מאחר והסכום לקרן המלגות לא הוכפל ולא הגיע לסכום של 92 מיליון שקלים, ביטלה הוועדה את אישורה לגביית תשלומי הורים.

אורית נוקד: הוועדה מאשרת את תשלום החובה עד 32 ש"ח לתלמיד עבור ביטוח התלמידים.

אורית נוקד: הצבעה ההחלטה התקבלה פה אחד

זבולון אורלב: הצעה לסדר.

זבולון אורלב: אני חושב שלנוכח המצב בצפון, הוועדה חייבת לקיים דיון בהול על ההיערכות ועוד השבוע.

זבולון אורלב: מבקשים לקיים דיון על ההיערכות בצפון, זה דברים קשים ובעייתיים.

אורית נוקד: אני חושבת שזה נכון, חייבים לקיים דיון כזה וכדאי שגם יהיו לו תוצאות.

אורית נוקד: אני מודה ששמעתי אתמול את נאומו של ראש הממשלה, הבנתי שיש תקציבים.

אורית נוקד: אני נועלת את הישיבה.